
REFERAT

Privind conferirea post-mortem a titlului de Cetăţean de Onoare al Municipiului Timişoara pentru domnul Francesco Illy
Espresso este pentru Italia ceea ce şampania este pentru Franţa spunea Charles Maurice de Talleyrand, puţini ştiu însă faptul că inventatorul expresorului, un aparat nelipsit din cafenelele lumii de astăzi, Francesco Illy, s-a născut la Timişoara. 

Francesco Illy, inventatorul espressorului modern este şi fondatorul unei renumite companii producătoare de cafea, companie care pe parcursul a trei generaţii s-a dezvoltat astfel încât în prezent  brandul Illy este prezent în peste 140 de ţări de pe toate cele 5 continente ale lumii.

Francesco Illy  s-a născut în cartierul Iosefin, în 7 octombrie 1892, perioada în care Timişoara era parte a Imperiului Austro-Ungar. 
Provine dintr-o familie mixtă, tatăl său a fost maghiar de profesie tâmplar, János, iar mama nemţoaică, Rössler Aloisia. A fost botezat la biserica catolică din Iosefin, iar după ce a urmat cursurile şcolii  elementare ale Liceului Piarist, în 1904 a absolvit şcoala secundară şi s-a mutat la Viena. 

La vârsta de 22 de ani el a fost recrutat în armata austro-ungară, şi a luptat din 1914 pe aproape fiecare front din Primul Război Mondial, participând inclusiv la Bătălia de la Krasnik şi Bătăliile de la Isonzo.
După război, el a rămas cu sora sa la Trieste în Italia. La finalul anilor 1920, Franesco s-a căsătorit cu Vittoria şi a avut doi copii, Ernesto şi Hedda.

A lucrat cu companii care se ocupau cu vânzarea de cacao şi torefiere. El a inventat mai târziu metoda sa proprie pentru menţinerea calităţii cafelei proaspăt prăjite, cutiile cu cafea depresurizate (în vid), putând astfel livra cafea şi în alte locaţii, în loc să o prăjească la faţa locului. El a format un parteneriat cu producătorii locali de cafea Hausbrandt.

În 1933 a fondat Illycaffe iar în 1935, Francesco Illy şi-a brevetat invenţia, espressorul de cafea, şi a revoluţionat prepararea cafelei. A înlocuit sistemul bazat pe aer comprimat cu aburi şi l-a numit Illetta.

Francesco Illy decedat în 1956 la Trieste în Italia iar fiul său, chimistul alimentar Ernesto Illy a preluat conducerea companiei de cafea, care este la ora actuală la cea de-a treia generaţie Illy, Andrea şi Riccardo Illy.

În consecinţă, propunem conferirea post-mortem a titlului de cetăţean de onoare al municipiului Timişoara pentru domnul Francesco Illy.

